पाकिस्‍तान के अखबार द डॉन की ओर से जानकारी दी गई है कि पेमरा को पाकिस्‍तान चुनाव आयोग यानी ईसीपी की ओर से इससे जुड़ी चिंताएं जाहिर की गई थीं। आयोग ने कहा था कि प्राइवेट चैनल्‍स की ओर से नियमों को तोड़ा जा रहा है। ईसीपी के मुताबिक 23 जुलाई को खत्‍म हो चुके चुनावी अभियान के बाद भी चैनल्‍स कैंपेन की फुटेज दिखा रहे थे। पेमरा ने कहा है कि राजनीतिक मीटिंग्‍स, किसी पार्टी के नेता की ओर से सार्वजनिक संबोधन, बयान या टिप्‍पणी को रिपोर्टिंग कीआड़ में दिखाना, तुरंत बंद करना होगा। पेमरा ने यह भी कहा है कि कोई भी चैनल वोटर्स और चुनावी प्रक्रिया को प्रभावित करने की कोशिशों के तहत किसी भी तरह का ओपिनियन पोल भी ऑन एयर नहीं करेगा। चुनाव आयोग ने पाकिस्‍तान में 25 जुलाई को सार्वजनिक अवकाश घोषित किया हुआ है ताकि ज्‍यादा से ज्‍यादा लोग वोटिंग के लिए बाहर निकले। बुधवार को सुबह आठ बजकर 30 मिनट पर वोटिंग शुरू हुई और यह शाम छह बजे तक चलेगी।